Kilde tok sterk pallplass: – En ekstremt bra følelse
– Det er nok en gang en ekstremt bra følelse. Det er to og et halvt minutt med syre i denne løypa. – Det er det tyngste løpet i året, dette her. Men når forholdene er gode, så går det. Han var smørblid i TV 2-intervjuet etter han hadde kjørt ned til 3. plass i Wengen. I utforrennet, som sammen med Kitzbühel trolig er årets tøffeste løype, viste Aamodt Kilde styrke. 26-åringen kjørte inn til tredjeplass, kun 26 hundredeler bak ledelse. Ingen kunne gjøre noe med tiden til østerrikske Vincent Kriechmayr, som vant overlegent. Men det så lenge ut til at nordmannen skulle gå inn foran. Etter å ha vunnet stadig flere hundredeler fra midtpartiet og nedover den lange løypa i Sveits, var det mot slutten det raknet. For mens østerrikeren kjørte prikkfritt de siste meterne mot mål, tapte Aamodt Kilde alt han hadde vunnet inn lenger opp i bakken. Fasit: 27 tapte hundredeler fra siste passering og ned mot mål kontra Kriechmayr. Dermed ble det 3. plass for bæringen.Aksel Lund Svindal så også lenge ut som en kandidat til å klare pallen. 52 hundredeler bak Kriechmayr, lå han lenge på 3. plass, men ble dyttet ned til fjerde beste av landsmannen Aamodt Kilde. – Det var helt rått kjørt av han, roser lagkompis Lund Svindal til TV 2 etterpå. – Løpet mitt var ikke feilfritt, men jeg synes det var ganske bra, la han til. Kjetil Jansrud slet i det nederste partiet og skuffet stort. Han havnet til slutt på 22. plass. Adrian Sejersted kjørte ut halvveis i løypa.
Aleksander Aamodt Kilde (26) kjørte inn til sesongens fjerde pallplass etter en imponerende oppvisning i Wengen.